b"\n_START_ARTICLE_\nWing (Buckinghamshire)\n_START_SECTION_\nStedsnavnet\n_START_PARAGRAPH_\nStedet er nevnt i Domesday Book (1086) som Witehunge, og i et angelsaksisk manuskript fra ca. 966\xe2\x80\x93975 som Weowungum. Sistnevnte kan bety enten \xc2\xabWiwas s\xc3\xb8nner/folk\xc2\xbb eller \xc2\xabde som bor ved/vier seg til et hedensk tempel\xc2\xbb. Stedsnavnet regnes med blant religi\xc3\xb8se, men f\xc3\xb8r-kristne stedsnavn som er bevart i Storbritannia._NEWLINE_To landsbyer i n\xc3\xa6rheten, Wingrave og Wingbury har samme etymologi for f\xc3\xb8rste stavelse.\n_START_SECTION_\nHistorie\n_START_PARAGRAPH_\nDen angelsaksiske kirken i landsbyen, som er viet til alle helgener, regnes som en av landets eldste kirker. Under den har man funnet rester av et hedensk tempel. Stedet regnes derfor som et av de i landet som har hatt lengst kontinuerlig religi\xc3\xb8s aktivitet, minst 1300 \xc3\xa5r tilbake. I 2000 bes\xc3\xb8kte BBC-programmet Meet the Ancestors Wing, og rekonstruerte ansiktet til en saksisk pike som ble funnet gravlagt p\xc3\xa5 kirkeg\xc3\xa5rden. Kirken ble etter tradisjonen bygget av St. Birinius i det 7. \xc3\xa5rhundre, samtidig som det ble opprettet et kloster i Ascott av et ukjent medlem av Wessex' kongefamilie. Kirken har flere monumenter, blant annet et kjent renessansemonument til Robert Dormer (d\xc3\xb8d 1552)._NEWLINE_Et stykke av Icknield Way g\xc3\xa5r gjennom landsbyen. Den var i bruk gjennom middelalderen, og var viktig for landsbyens vekst, men i moderne tid er den lite i bruk da den er erstattet av andre veier._NEWLINE_P\xc3\xa5 1900-tallet ble Wing kjent under diskusjonene om plasseringen av en ny flyplass for \xc3\xa5 betjene London. Det ble organisert en lokal kampanje for \xc3\xa5 hindre at flyplassen ble lagt dit, kalt \xc2\xabWings Off Wing Campaign\xc2\xbb. Kampen lyktes, og man utvidet i stedet Heathrow. P\xc3\xa5 en flyplass ved landsbyen som ble brukt av det britiske flyv\xc3\xa5pen (RAF) under den andre verdenskrig ligger n\xc3\xa5 et h\xc3\xb8nseri._NEWLINE_Det er hele tre puber og en klubb i Wing, hvilket er uvanlig for en landsby med f\xc3\xa6rre enn 5000 innbyggere. Wing er ogs\xc3\xa5 en av de f\xc3\xa5 landsbyer i Buckinghamshire som har egen politistasjon._NEWLINE_Herreg\xc3\xa5rden Ascott House ligger i sognet."